Dan me se nica̱j Pilató man Jesús,
ne̱ goꞌ nij tanuu cuartá xráá soꞌ,
quiꞌyaj Pilató yoꞌ a.
Ne̱ quiꞌyaj nij tanuu cachriin tanj,
ne̱ cutaꞌ nij soꞌ raa̱ Jesús,
ne̱ naꞌnéé nij soꞌ yatzéj tintá sa̱ꞌ ndoꞌo man Jesús a.
Ga̱a ne̱ cuchiꞌ ndoꞌo nij soꞌ rihaan Jesús,
ne̱ cataj nij soꞌ a:
―Veé síí nica̱j suun rey uun chij rihaan nij yuvii̱ israelitá mé so̱ꞌ na̱nj á ―taj nij soꞌ,
caꞌmii tico nij soꞌ,
ne̱ coxro nij soꞌ xruu̱ Jesús a.
Ga̱a ne̱ curiha̱nj uún Pilató xeꞌ,
ne̱ cataj soꞌ rihaan nij yuvii̱ a:
―Ni̱ꞌyaj soj á.
Cu̱riha̱nj uún soꞌ rihaan soj,
qui̱ꞌyáj,
cheꞌé rej xca̱j soj cuentá se vaa taj va̱j cacunꞌ tumé soꞌ naríꞌ ꞌu̱nj a̱ maan chugua̱nj ―taj Pilató rihaan nij yuvii̱ a.
Ga̱a ne̱ curiha̱nj Jesús xeꞌ,
ne̱ ꞌni̱j raa̱ soꞌ cachriin tanj,
ne̱ nu̱u̱ soꞌ yatzéj tintá sa̱ꞌ yoꞌ a.
Ne̱ cataj Pilató rihaan nij yuvii̱ a:
―Ni̱ꞌyaj soj man snóꞌo nihánj vi̱j ―taj Pilató rihaan nij yuvii̱ a.
Dan me se ga̱a queneꞌen nij xrej ata̱ suun noco̱o do̱ꞌ,
nij tanuu nu̱u̱ rihaan nij soꞌ do̱ꞌ,
man Jesús,
ne̱ caguáj nij soꞌ,
cataj nij soꞌ a:
―Cavi̱ꞌ soꞌ rihaan rcutze̱,
qui̱ꞌyáá so̱ꞌ á.
Cavi̱ꞌ soꞌ rihaan rcutze̱,
qui̱ꞌyáá so̱ꞌ á ―taj nij soꞌ,
caguáj nij soꞌ a.
Ga̱a ne̱ cataj Pilató rihaan nij soꞌ a:
―Ni̱caj maꞌa̱n soj man soꞌ cachro̱n soj man soꞌ rihaan rcutze̱,
sese me rá soj na̱nj á.
Xa̱ꞌ ꞌu̱nj,
tza̱j ne̱ taj va̱j a̱ doj cacunꞌ tumé soꞌ naríꞌ ꞌu̱nj a̱ maꞌ ―taj Pilató rihaan nij soꞌ a.
Ga̱a ne̱ cataj nij síí uun chij rihaan nij yuvii̱ israelitá rihaan Pilató a:
―Vaa tucuáán noco̱ꞌ núj,
ne̱ tucuáán noco̱ꞌ núj taj se vaa no̱ xcúún soꞌ cavi̱ꞌ soꞌ,
cheꞌé se cataj soꞌ se vaa Taꞌni̱j Yaꞌanj me soꞌ ado̱nj ―taj nij soꞌ rihaan Pilató a.
Dan me se ga̱a cuno Pilató nana̱ vaa da̱nj,
ga̱a ne̱ doj a̱ cuchuꞌviꞌ soꞌ a.
Ga̱a ne̱ catúj uún soꞌ tucuá suun,
ne̱ xnáꞌanj soꞌ man Jesús,
cataj soꞌ a:
―Me rej cavii so̱ꞌ ga̱ ―taj soꞌ,
xnáꞌanj soꞌ man Jesús a.
Tza̱j ne̱ a̱ ꞌó nana̱ ne caꞌmi̱i̱ Jesús rihaan soꞌ a̱ maꞌ.
Cheꞌé dan cataj Pilató rihaan soꞌ a:
―Me cheꞌé ne aꞌmii so̱ꞌ ga̱.
Ne neꞌén so̱ꞌ sese ꞌu̱nj roꞌ,
me síí no̱ xcúún quiri̱i̱ mán so̱ꞌ tagaꞌ,
ne̱ vej nó xcúún quiꞌya̱j cachro̱n nij tanuu mán so̱ꞌ rihaan rcutze̱ á ―taj Pilató,
xnáꞌanj soꞌ man Jesús a.
Ga̱a ne̱ cataj Jesús rihaan soꞌ a:
―Sese né Yaꞌa̱nj me síí cuneꞌ mán so̱ꞌ ca̱tá so̱ꞌ suun nihánj,
ne̱ ne gu̱un nu̱cuáá so̱ꞌ qui̱ꞌyáá so̱ꞌ a̱ doj rasu̱u̱n asuun tza̱j maꞌ.
Cheꞌé dan síí tacuachén manj rihaan so̱ꞌ me síí tumé doj cacunꞌ rihaan so̱ꞌ ado̱nj ―taj Jesús rihaan Pilató yoꞌ a.
Quisíj cuno Pilató nana̱ caꞌmii soꞌ,
ga̱a ne̱ nanoꞌ soꞌ da̱j quiꞌya̱j soꞌ,
ga̱a ne̱ caꞌve̱e ti̱nanii soꞌ man Jesús a.
Tza̱j ne̱ doj a̱ caguáj nij síí uun chij rihaan nij yuvii̱ israelitá,
cataj nij soꞌ a:
―Sese caꞌa̱nj u̱u̱n síí nihánj,
qui̱ꞌyáá so̱ꞌ,
ne̱ né tuvi̱ꞌ síí nica̱j suun rey cuꞌna̱j César mé so̱ꞌ maꞌ.
ꞌO̱ se síí nihánj me se si̱j me rá gu̱un síí nica̱j suun rey me soꞌ,
ne̱ dan me se caꞌne̱e̱ soꞌ suun man síí cuꞌna̱j César,
rá soꞌ,
ne̱ si̱j ta̱j riꞌyunj man síí cuꞌna̱j César me soꞌ ado̱nj ―taj nij soꞌ,
caguáj nij soꞌ a.
Dan me se ga̱a cuno Pilató nana̱ caꞌmii nij soꞌ,
ga̱a ne̱ caꞌanj nica̱j soꞌ man Jesús xeꞌ,
ne̱ caꞌanj ca̱yáán soꞌ rihaan xrúún soꞌ chruun xlá rej caꞌneꞌ soꞌ cacunꞌ cheꞌé yuvii̱ a.
Ne̱ rej ya̱nj chruun xlá yoꞌ roꞌ,
me rej cuꞌna̱j Enlosado,
ne̱ Gabata cuꞌna̱j rej yoꞌ xnaꞌánj hebreo a.
Dan me se güii ꞌyaj chuvi̱i nii cheꞌé Chaꞌanj Pascuá me yoꞌ,
ne̱ rej caxu̱j me yoꞌ a.
Ne̱ cataj Pilató rihaan nij síí uun chij rihaan nij yuvii̱ israelitá a:
―Ni̱ꞌyaj soj á.
Nihánj me síí nica̱j suun rey uun chij rihaan soj chugua̱nj ―taj soꞌ rihaan nij yuvii̱ a.
Ga̱a ne̱ caguáj nij yuvii̱,
cataj nij soꞌ a:
―Ni̱caj tanuu man soꞌ,
ne̱ caꞌa̱nj cachro̱n tanuu man soꞌ rihaan rcutze̱ cuaj qui̱ꞌyáá so̱ꞌ á ―taj nij soꞌ rihaan Pilató a.
Ne̱ xnáꞌanj Pilató man nij soꞌ,
cataj soꞌ a:
―Maꞌa̱n síí nica̱j suun rey uun chij rihaan soj cachro̱nj rihaan rcutze̱,
rá soj a̱ naꞌ ―taj soꞌ,
xnáꞌanj soꞌ man nij soꞌ a.
―Taj va̱j ꞌó rey maꞌ.
O̱rúnꞌ síí cuꞌna̱j César me rey uun chij rihaan núj ado̱nj ―taj nij xrej ata̱ suun noco̱o a.
Ga̱a ne̱ tacuachén Pilató man Jesús rihaan nij soꞌ cachro̱n nij soꞌ man soꞌ rihaan rcutze̱ a.
Dan me se caꞌanj nica̱j nij soꞌ man Jesús,